DILONGO 73
Yoane Wukubika Ndizulu yi Mesiya
Yoane, mwana wu Zakalia ayi Elizabeti, wuyonzuka ayi wuyiza ba mbikudi. Yave wusola Yoane mwingi kalubula batu ndizulu yi Mesiya. Vayi nandi kasa longilanga ko batu mu zinzo zi zikhutukunu ove mu mavula. Angi nandi kinanu kaba longisilanga buka mu zithandu ayi mu ndeko mwila. Basi Yelusalemi ayi basi Yuda baba kwendanga kwidi Yoane mwingi kaba longisa. Nandi wuba kamba babika vanga mambu mambi mwingi bayangidika Yave. Bawombo babalula mavanga mawu ayi Yoane wuba botika bo bayuwa mambu kaba longisa.
Yoane kasa nata ko nzingulu yi busina. Buka bikhutu kaba vwatanga, bivangulu mu mika mi kamela, ayi bidya byandi biba mindeka voti makhoko ayi wika. Bawombo baba tombanga kuzaba Yoane. Bafalisi ayi basaduki mvandi baba kwendanga mwingi kummona. Yoane wuba bakambanga: ‘Fungulanu masumu minu ayi balulanu mavanga minu. Bikanu kuyindulanga ti bo lubutukila mu nkuna wu Abalami, mawu mamvanga luba batu balutidi luvalu voti bana ba Nzambi.’
Bawombo baba kuvulanga Yoane: ‘Mbi tufweti vanga mwingi kukwangidika Nzambi?’ Yoane wuvutudila basi Yuda: ‘Boti bikhutu byodi bidi yaku, vana kimweka kwidi mutu wukhambulu.’ Zebi kibila mbi Yoane kabakambila mawu? Nandi waba tomba kubalongisa ti mwingi bayangidika Yave, bafweti monisa luzolo kwidi batu bankaka.
Yoane wukamba baba kongulanga phaku: ‘Tubaganu kyedika ayi bikanu kukwibanga bankaka.’ Kwidi masodi nandi wutuba: ‘Bikanu kuvuna ayi kubonga zimbongo zi batu bankaka.’
Zinganga zi Nzambi na Zilevita, mvawu bayiza kwidi Yoane ayi bayuvula: ‘Ngyewu widi nani?’ Yoane wutuba: ‘Minu yidi mbembo yi mutu wowo wulembu yamikina mu thandu, luludika nzila yi Yave buka bu bikudila mbikudi Yesaya.’
Batu ba yangalala mu mambu Yoane kaba balonganga. Bawombo baba yikuvulanga ti Yoane nandi Mesiya. Vayi nandi wubavutudila: ‘Minu munlangu yilembu lubotikila vayi mutu wowo wunkwiza, nandi lutidi mangolo; yisa fwana ko mu zibula minsinga mi zisapatu zyandi. Nandi wela kulubotikila mu pheve yinlongu.’
Mutu awowo, wuyiza banga mbangi, mu dyambu kuvana kimbangi ki kyedika, mwingi mu nandi batu boso baba kiminu.’—Yoane 1:7
kmb_Latn ssw_Latn kon_Latn kon_Latn kon_Latn kon_Latn kon_Latn kon_Latn kon_Latn